Ebola-uitbreking in Guinee as ‘epidemie’ beskryfEbola-virus (Foto: CDC/Dr. Frederick A. Murphy via Wikimedia Commons) Die hoof van Guinee se gesondheidagentskap het Sondag gesê die land is in die middel van ŉ “epidemiese situasie” ná sewe gevalle van ebola, insluitend drie sterftes, in dié Wes-Afrikaland bevestig is. “Die Conakry-laboratorium het vroeg vanoggend die teenwoordigheid van die ebolavirus bevestig,” het Sakoba Keita gesê ná ŉ noodvergadering in die hoofstad. Remy Lamah, minister van gesondheid, het vroeër na vier sterftes verwys. Dit is nie dadelik duidelik waarom die dodetal verminder is nie. Die gevalle is die eerste oplewing van die virus in Wes-Afrika sedert ŉ epidemie tussen 2013 en 2016 wat in Guinee begin het en uiteindelik tot 11 300 sterftes in die streek gelei het. ŉ Verteenwoordiger van die Wêreldgesondheidsorganisasie (WGO) het gesê hy sal vinnig ondersteuning stuur. Keita, hoof van die nasionale agentskap vir gesondheidsekuriteit, het gesê een persoon is laat in Januarie in Gouecke, naby die Liberiese grens oorlede. Die begrafnis het op 1 Februarie in Gouecke plaasgevind en “sommige persone wat by die begrafnis was, het ŉ paar dae later simptome soos diarree, vomering, bloeding en koors gehad”. Die eerste monsters wat deur ŉ laboratorium getoets is wat deur die Europese Unie in Gueckedou in dieselfde streek opgerig is, het Vrydag die teenwoordigheid van die ebolavirus in sommige van die persone onthul. Hy het gesê met sewe gevalle en drie sterftes is Guinee “nou in ŉ ebola-epidemie”.